6. โครงการในอนาคต

ในปี 2548 บริษัทมีแผนที่จะขยายขอบเขตการประกอบธุรกิจมากขึ้น โดยการเข้าร่วมทุนกับบริษัทต่าง
ๆ ที่ดำเนินธุรกิจทางด้านการพัฒนาซอฟต์แวร์ เนื่องจากเป็นธุรกิจที่มีอัตราผลกำไรขั้นต้นสูง
(Profit Margin) นอกเหนือจากในช่วงปี 2547 ได้เข้าไปร่วมทุนแล้วจำนวน 3 บริษัท คือ
บริษัท พรอมท์นาว จำกัด, บริษัท โฟร์บิซิเนท จำกัด และบริษัท แอดวานซ์ อินเทลลิเจนซ์
โมเดิร์นนิตี้ จำกัด ทั้งนี้เพื่อเป็นการเสริมสร้างความเข้มแข็งในการประกอบธุรกิจ
และเป็นส่วนหนึ่งของการพัฒนาและเป็นเจ้าของทรัพย์สินทางปัญญา (Intellectual Property)
ของบริษัท โดยคาดว่าในปี 2548 นี้บริษัทจะเข้าไปร่วมทุนเพิ่มขึ้นอีกประมาณ 2-3 บริษัท
ซึ่งดำเนินธุรกิจสอดคล้องกับเป้าหมายและทิศทางการดำเนินธุรกิจของบริษัท
และมีผลประกอบการด้านการเงินที่ดี ซึ่งขณะนี้ยังอยู่ระหว่างการเจรจา
โดยบริษัทจะเข้าไปลงทุนโดยการถือหุ้นในสัดส่วนร้อยละ 51 ขึ้นไปของทุนจดทะเบียน
เพื่อให้สามารถมีอำนาจเต็มในการบริหารงาน
พร้อมทั้งสามารถกำหนดนโยบายและผลตอบแทนทางการเงินในอนาคตได้
ซึ่งจะช่วยให้บริษัทสามารถขยายฐานการดำเนินธุรกิจได้มากขึ้น
และมีอัตราการเติบโตอย่างยั่งยืนในระยะยาว
นอกจากนี้บริษัทยังมีแผนที่จะขยายฐานลูกค้าเพิ่มมากขึ้นในกลุ่มลูกค้าที่เป็นวิสาหกิจขนาดกลางและขนาดย่อม
(SME) นอกเหนือจากกลุ่มลูกค้าหลักที่เป็นวิสาหกิจขนาดใหญ่ในปัจจุบัน
ซึ่งจะส่งผลให้บริษัทสามารถขยายฐานกลุ่มลูกค้าได้ครอบคลุมกลุ่มเป้าหมาย มากยิ่งขึ้นในอนาคต

ในส่วนของเป้าหมายการดำเนินธุรกิจนอกเหนือจากการดำเนินธุรกิจหลักของบริษัทแล้ว
บริษัทยังมีนโยบายในการมุ่งสร้างความแข็งแกร่งให้กับบริษัททั้ง 3 แห่งที่เข้าไปร่วมทุนดังกล่าว
รวมถึงบริษัทต่าง ๆ ที่จะเข้าไปลงทุนเพิ่มเติมในช่วงปี 2548
เพื่อช่วยในการขยายธุรกิจและส่งเสริมด้านการตลาด
ซึ่งคาดว่าการเข้าไปลงทุนในบริษัทดังกล่าวนี้จะสร้างผลตอบแทนทางการเงินให้บริษัทได้ตั้งแต่ผลการดำเนินงานปี
2548 เป็นต้นไป โดยเฉพาะบริษัท โฟร์บิซิเนท จำกัด
ซึ่งดำเนินธุรกิจเป็นผู้ผลิตและพัฒนาซอฟต์แวร์สำหรับองค์กรขนาดกลางและเล็ก
และมีแนวโน้มการเติบโตที่ค่อนข้างดี รวมถึงบริษัท พรอมท์นาว จำกัด และบริษัท แอดวานซ์
อินเทลลิเจนซ์ โมเดิร์นนิตี้ จำกัด
ซึ่งดำเนินธุรกิจด้านการพัฒนาซอฟต์แวร์ประเภทเกมบนโทรศัพท์มือถือ
และมีแนวโน้มการเติบโตที่ดีในอนาคต
ซึ่งจะช่วยให้บริษัทสามารถขยายช่องทางธุรกิจได้เพิ่มมากขึ้นโดยเฉพาะในตลาดต่างประเทศ

สำหรับในส่วนของการพัฒนาและเป็นเจ้าของทรัพย์สินทางปัญญา (Intellectual Property)
บริษัทยังคงให้ความสำคัญกับการวิจัยและพัฒนาผลิตภัณฑ์ใหม่ ๆ อย่างต่อเนื่อง
โดยมีทีมงานที่มีความรู้และความเชี่ยวชาญในการศึกษาเทคโนโลยีใหม่ ๆ อยู่ตลอดเวลา
เพื่อนำมาประยุกต์ใช้กับโครงการใหม่ต่าง ๆ
ซึ่งขณะนี้มีความก้าวหน้ามากขึ้นเป็นลำดับและเป็นไปตามแผนที่วางไว้
รวมถึงการพัฒนางานทางด้านซอฟต์แวร์ต่าง ๆ เพื่อให้เกิดเป็นรูปแบบของกรอบการทำงาน
(Framework) และลักษณะของทรัพย์สินทางปัญญาภายใน
ซึ่งจะช่วยย่นระยะเวลาในการพัฒนางานให้แก่ลูกค้าในอนาคต เช่น
การบริการออกแบบและพัฒนาโปรแกรมประยุกต์เพื่อใช้ประโยชน์ในเชิงพาณิชย์อิเล็กทรอนิกส์
(E-Commerce) ผ่านระบบเครือข่ายคอมพิวเตอร์และอินเตอร์เน็ต (Web Application)
นอกจากนี้แล้วในด้านของการพัฒนาเกมบนโทรศัพท์มือถือก็มีความคืบหน้าเป็นอย่างดี
และเป็นที่รู้จักในตลาดเกมของเมืองไทยมากขึ้น
พร้อมทั้งได้มีการแต่งตั้งตัวแทนจำหน่ายเกมและผลิตภัณฑ์อื่น ๆ ไปบ้างแล้วในต่างประเทศ
ซึ่งก็ได้รับการตอบรับจากกลุ่มลูกค้าเป็นอย่างดี รวมทั้งในส่วนของอุปกรณ์อ่านลายนิ้วมือ
(Fingerprint Verification & Identification System)
ซึ่งขณะนี้บริษัทอยู่ระหว่างการพัฒนาอุปกรณ์ดังกล่าวให้กับลูกค้ารายหนึ่ง
โดยคาดว่าจะมีการส่งมอบงานได้ในช่วงต้นปี 2548
ซึ่งในอนาคตบริษัทเชื่อมั่นว่าจะได้รับความไว้วางใจจากกลุ่มลูกค้าในการพัฒนาอุปกรณ์ดังกล่าวอย่างต่อเนื่อง

นอกจากนี้ในอนาคตบริษัทยังมีแผนงานศึกษาเกี่ยวกับระบบโลจิสติกส์และห่วงโซ่อุปทาน (Supply
Chain)
โดยการนำระบบซอฟต์แวร์เข้ามาประยุกต์ใช้เพื่อช่วยบริหารจัดการจัดส่งสินค้าแก่กลุ่มลูกค้าอย่างมีประสิทธิภาพ
ซึ่งคาดว่าเทคโนโลยีดังกล่าวจะมีแนวโน้มความสำคัญมากขึ้นในอนาคต
รวมทั้งวางแผนที่จะศึกษาเพื่อพัฒนาระบบ CMM Supporting Tools
เป็นเครื่องมือที่เข้ามาช่วยพัฒนางานทางด้านซอฟต์แวร์ของบริษัทให้มีความเป็นระบบและระเบียบมากขึ้น
และสอดคล้องกับกระบวนการทำงานของ CMMI ในด้านของมาตรฐานวิธีการปฏิบัติงาน
ซึ่งหากประสบผลสำเร็จบริษัทวางแผนที่จะนำระบบดังกล่าวนี้พัฒนาเป็นผลิตภัณฑ์เพื่อนำเสนอแก่ลูกค้าต่อไปในอนาคต
ซึ่งนอกเหนือจากการวิจัยและพัฒนาผลิตภัณฑ์ของบริษัทเองแล้ว
บริษัทยังมีนโยบายในการร่วมมือกับบริษัทพันธมิตรต่าง ๆ เพื่อค้นคว้าและวิจัยในด้านของเทคโนโลยี
รวมถึงการแลกเปลี่ยนข้อมูลข่าวสารระหว่างกัน
โดยเฉพาะเทคโนโลยีที่ใช้ประโยชน์จากคลื่นความถี่วิทยุ หรือ RFID (Radio Frequency
Identification) ซึ่งในปี 2548
บริษัทมีนโยบายที่จะมุ่งให้ความสำคัญกับการลงทุนทางด้านนี้มากขึ้น
โดยขณะนี้อยู่ระหว่างการเจรจาร่วมทุนกับบริษัทพันธมิตรรายหนึ่งซึ่งมีความชำนาญในเทคโนโลยีทางด้านนี้อยู่
โดยในช่วงปีที่ผ่านมานี้ทั้งสองบริษัทได้เริ่มมีการทำตลาดร่วมกันไปบ้างแล้ว
ซึ่งคาดว่าเทคโนโลยีดังกล่าวนี้จะได้รับความสนใจและตอบรับจากลูกค้ามากขึ้นในอนาคต